Утыку итыкIэ зэращIэр нэрылъагъу пщызыщI
Егъэджэныгъэ-гъэсэныгъэ IэнатIэм къыхыхьэ IэмалыщIэхэм тету, анэдэлъхубзэр егъэджы-нымкIэ бгъэдыхьэкIэщIэхэр къэгъэнэхуэным, Iэзагъ ин яхэлъу ахэр зи лэжьыгъэм хэзыпщэф курыт школхэр, сабий IуэхущIапIэхэр, егъэджакIуэхэр, гъэсакIуэхэр гъэпэжэным, абыхэм я зэфIэкIым псори щыгъэгъуэзэным хуэгъэпса «Си бзэ — си псэ, си дуней» фестиваль-зэпеуэм 2017 гъэм кърикIуахэр наIуэ щащI гуфIэгъуэ зэхыхьэ иджыблагъэ щекIуэкIащ Шэджэм къалэ дэт ЩэнхабзэмкIэ унэм.
ЗэIущIэм кърихьэлIат Къэбэрдей-Балъкъэр Республикэм егъэджэныгъэмкIэ, щIэныгъэмрэ щIалэ-гъуалэм я IуэхухэмкIэ и министр Емуз Нинэ, абы и къуэдзэхэр, КъБР-м и щIыналъэхэм, щIыпIэ управленэхэм, курыт еджапIэхэм я унафэщIхэр.
КъБР-м Егъэджэны-гъэмкIэ, щIэныгъэмрэ щIалэгъуалэм я IуэхухэмкIэ министерствэм къыбгъэдэкI щIыхь тхылъхэмкIэ, саугъэтхэмкIэ ягъэлъэпIащ зэпеуэм пашэныгъэр щызубыда школхэр. Япэ увыпIэр зэдаугуэшащ Шэджэм къалэ дэт, Дэбагъуэ Барэсбий и цIэр зезыхьэ езанэ курыт еджапIэмрэ Кэнжэ дэт 20-нэ курыт школымрэ. ЕтIуанэ увыпIэр хуагъэфэщащ Яныкъуей къуажэм, дэт Байсултанов Алим и цIэр зезыхьэ курыт еджапIэм. Ещанэ хъуащ Май щIыналъэм хыхьэ Котляревскэ станицэм дэт 8-нэ школыр.
ГуфIэгъуэ зэIущIэм щагъэлъэпIащ зэпеуэм нэхъыфIу къыщалъыта гъэсакIуэхэр, егъэджакIуэхэр, еджакIуэхэр. Апхуэдэуи гулъытэ хуащIащ абы и къэпщытакIуэ гупым хэтхэм.
Пшыхьыр ягъэдэхащ ди адыгэ уэрэджыIакIуэ, къэфакIуэ, джэгуакIуэ гупхэм.
Адыгэ хабзэм щIапIыкI сабийхэм я дахагъыр, я бзэм и шэрыуагъыр, я къэухьым и кууагъыр, IуэрыIуатэм фIыуэ зэрыхащIыкIыр, утыку итыкIэ зэращIэр нэрылъагъу пщызыщI зэпеуэм кърикIуахэр наIуэ щащIа пшыхьыр псори зэхуэарэзыуэ зэхуащIыжащ.
Ди газетым и къыкIэ-лъыкIуэ къыдэкIыгъуэхэм ящыщ зым убгъуауэ тетынущ пшыхьыр зэрекIуэ-кIар.
ХЬЭРЭДУРЭ Аллэ.
